Oled juba pikemalt mõelnud, et võiks kinnisvara sooja päikese alla Hispaaniase soetada? Siin on Sinu võimalus. Müüa maja Lõuna-Hispaania mägedes ranna lähedal koos oma isikliku avokaado aiaga!
HIND: 89 000€
ELUKESKKOND JA ASUKOHT
Maja asub Lõuna-Hispaania mägedes Costa Tropical Los Guajares piirkonnas. Lähimad külad on Vélez de Benaudalla, Guajar Faragüit ja Guajar Fondon. Liivarand jääb 20min autosõidu kaugusele. Hispaania sisemaale sõites asub 60km kaugusel Sierra Nevada mäestikujalamil kuulus idamaise stiiliga Granada linn. Granadas saab käia uudistamas mauride arhitektuuri mõjutustega Alhambrat ja Sierra Nevada pakub meelelahutust nii talvel lumespordi harrastajatele kui ka matkalistele suvel. Võttes suuna ranniku poole on võimalik nautida Costa Tropical randasid ning veeta õhtuid rannabaaris. Samas suunas asub ka golfiklubi Los Moriscos Club de Golf. Málaga lennujaam jääb 1,5h autosõidu kaugusele.
MAJA
Maja üldpind on 85m2 ja kinnistu 3528m2. 2007. aastal ehitatud elamu on ühekorruseline ja koosneb elutoast, avatud köögist ning kahest magamistoast. Wc ja vannituba on koos. Maja on sisustatud ning põrandad on Hispaaniale omaselt plaaditud. Hispaania kliima on küll soe, kuid jahedama ilmaga aitab toasoojust hoida kamin. Lisaks on majal kelder. Parkida saab kinnises hoovis. Maja ümber on kiviplaatidega kaetud aed, kus on ka nurk väliköögile. Võimalik on paigaldada ka bassein. Maja on siiani kasutatud ainult viljapuude eest hoolitsemas käies, st. elamiseks teda kasutatud ei ole ja on praktiliselt uus. Elektrit tänasel hetkel majas veel ei ole, kuid see on võimalik saada paigaldades päikesepaneelid, mis lähevad maksma ca 5000€.
SUUR TROOPILISTE VILJAPUUDEGA AED
Maja on ümbritsetud erinevatest troopilistest viljapuudest, nende hulgas mandariini-, sidruni-, mango-, mandli-, granaatõuna-, virsiku-, guajaavi- ja apelsinipuud. Lisaks sellele on kinnistul 40 avokaado puud, millega on võimalik teenida lisatulu 3000-5000€ aastas. Selle aasta saak oli 2500kg avokaadosid! Aias on olemas kastmissüsteem.
ENDALE VÕI INVESTEERINGUKS?
Osta maja endale, investeerimiseks või miks mitte enda suvekoduks ja muul ajal välja üürimiseks! Maja välja rentides ning avokaado puudega tegeledes on võimalik investeeritud raha tagasi saada 4-5 aastaga. Maja üür väljaspool hooaega on ca 500 eur/kuu hooajal kuni 2000 euri/kuu.
Vaata ka majast ja ümbrusest videot:
Carol Kõrts
+372 556 29 297
Oma maakleriteekonnal olen tihti sattunud olukorda, kus kodu on omaniku poolt renoveeritud n-ö „enda jaoks“ ehk siis pole arvesse võetud tasuvusvõimalusi, loogilist eelarvet või sedagi, et võib tulla päev, kus mõeldakse kodu vahetamisele. Statistiliselt kolib inimene elu jooksul keskmiselt kaheksa korda. Keegi ei tea, mis elu tuua võib ja kui kiiresti üks või teine plaan muutub. Kui oled mõtlemas oma kodu renoveerimisele või tead kedagi, kellel on sellised plaanid, siis see artikkel on just Sulle.
Enne haamri seina löömist tuleks oma tegevus põhjalikult läbi mõelda. Pole vahet, kas tegu on väga piiratud või rahaliste takistusteta eelarvega. Iga väiksemgi ebaefektiivne otsus võib sel hetkel, kui mõtted lähevad müügile, valusalt tagasi hammustada ja tavaliselt on selle halva uudise toojaks kinnisvaramaakler. Just viimase poole võiks pöörduda kõige esimesena enne renoveerimise otsuse langetamist. Professionaalselt maaklerit saab klient rohkem kasulikke soovitusi kui üheltki teiselt spetsialistlist just sellepärast, et meil on kõige terviklikum ülevaade kinnisvaraturu „suurest pildist“. Boonusena on meil teadmised ja kontaktid, kelle poole klienti suunata, et jõuda võimalikult efektiivselt parima tulemuseni, mis oleks tulevikus kinnisvaraturul edukalt realiseeritav. Teine boonus on loomulikult see, et nii on võimalik leida endale usaldusväärne koostööpartner, kelle kätesse julged iga kell oma vara usaldada ja keda ka teistele soovitada. Just see on suurimaks motivaatoriks ka maakleritele endile.
Pöördudes tagasi teema juurde, siis kust peaks ikkagi alustama? Iga investeeringu tasuvus on võimalik välja arvestada ROI (return of investment) ehk investeeringute tasuvuse meetodi järgi. Näiteks, kui Sa otsustad renoveerida köögi eelarvega 3000 € ja maakler hindab, et Sinu kodu väärtus tõuseks sellega 5000 € võrra, siis oled Sa võitnud 2000 € ehk antud investeering on toonud sulle 66.67% kasumit. Samas võid otsustada, et soovid saada ilusaima vannitoa, mida Mustamäel eales nähtud on, kus end elupäevade lõpuni Rooma Keisri moodi leotada. Kui investeerida selleks 10 000 €, siis võib juhtuda, et kui ühel päeval ootamatult notari juures käsi kokku lüüakse, on nii mõnigi „null“ investeeringu lõpust kaduma läinud.
Oletame, et Sa elad 2-toalises 43m² suuruses korteris Mustamäel, mis on keskmises seisukorras. Vahetatud on tapeet, värvitud laed, ehk on isegi kümme aastat tagasi kööki uus mööbel pandud ja isegi vannituba on korralik. Sinu korter võib praeguse turuseisu korral väärt olla näiteks 67 000 – 69 000 €. Sellise korteri põhjalik renoveerimine võib endaga kaasa tuua viiekohalise numbri ja see tähendab, et hind, millega sooviksid selle müüa, on kinnisvaraturu hetkeolukorra lõikes kõrge. Arvestada ka kõiki muid väärtust tõstvaid või alandavaid tegureid nagu näiteks korrust, naabrust, maja seisukorda, ühistut ja konkurentsi kinnisvaraturul, siis peab endale ausalt selgeks tegema, kas tegu on ostjatele potentsiaalselt ahvatleva pakkumisega või mitte ja seda muidugi eelistatavalt enne tööde alustamist.
Vähem on rohkem. Suurimad kulutused toovad tihti rohkem kahju kui kasu. Kas tulevase omaniku arvates on vaja üldse terve köök välja vahetada või piisaks ka näiteks tööpindade ja kapiuste vahetamisest? Kas vannituppa on vaja suurt nurgavanni? Või oleks mõttekam paigaldada dušinurk ning jätta ruumi pesumasinale? Hea viis iseseisvalt oma kodu väärtuse tõstmiseks on selle turvalisemaks ja energiasäästlikumaks muutmine. Muud variandid võivad olla ideaalsed küll praeguse omaniku jaoks ent tihti on inimeste arvamused erinevad ka väiksemate detailide osas.
Kuidas me ka ei sooviks, ei ela me ideaalses maailmas ja enam kui tihti peame tegema teatud kompromisse. Vahet ei ole, kas plaanid renoveerimist ainult enda jaoks, oled saanud pärandi või ostnud korteri hea hinnaga majanduslanguse ajal, kindlasti on oluline konsulteerida kellegagi, kes tunneb kinnisvaramaailma läbi ja lõhki. Ka enda jaoks kodu korda tehes on võimalik teha see moodsalt hubaseks ja ilusaks, kuid kõige tähtsam on panna paika mõistlik plaan kindlustamaks nii oma vara kui ka raha tuleviku suhtes. Nii on võimalik säästa raha, aega ja ka närve, seega võta minuga ühendust juba täna, et panna paika ideaalne plaan just Sinu kodu jaoks!
SKY IS THE LIMIT
Valmar Neola
+372 5567 6123
email@example.com
Oma kodu ja kalli vara müümine on pea igale eestlasele väga keeruline protsess, sest juba kaua on eesti rahva jaoks olnud oluline oma isikliku kodu loomine või soetamine. Väga vähe usutakse eluaegsesse üürimisse ja proovitakse teha kõik, et endale päris oma ideaalne kodu leida. Kui aga oma kodu hakkab liiga suureks või väikseks jääma ja on aeg hakata mõtlema müügi peale, tekib kohe küsimus, kas praegu on ikka kõige parem aeg? Millest üldse alustada või äkki peaks ikka ootama, et hinnad veel tõuseksid ja saaks kallimalt oma kodu müüki panna? Kõik need ja paljud teised küsimused on väga õigustatud ja vastused neile saab alati kinnisvaraspetsialistide abiga.
Kas praegu on ikka kõige parem aeg oma kodu müümiseks?
Ainuõige vastus on JAH! 2018. aasta lõppedes on kinnisvaraturg elavam kui kunagi varem ja peaaegu kõik, mis müüki tuleb, saab varem või hiljem ka müüdud. Ka näiteks Pindi kinnisvaraturu ülevaatest selgub, et viimase viie aastaga võrreldes on Eesti 17. suurema linna korterite ruutmeetri kaalutud keskmine hind tõusnud. Ostjaid jagub turu tipphetkel pea igale objektile. Selleks on vaja leida õige turundusstrateegia, panna paika sobiv hind ja valida endale abiline, kes kodu müügi ja iga küsimusega aitab.
Millest siis sõltub, kui kiirest kodu müüdud saab?
Kui varem räägiti sellest, et kinnisvara soetamisel on kõige olulisemad kolm komponenti asukoht, asukoht ja veelkord asukoht, siis tänapäeval on pigem lisaks muudele olulistele aspektidele oluline objekti hind. Igale inimesele leidub kuskil tema ideaalne kodu, aga määravaks saab enamasti siiski see, kas omanik on valmis soovidele vastu tulema või on juba hind pandud turuolukorrale vastav. Kinnisvaraturu praeguses olukorras on hinnad niigi tõusujoonel. Õigesti ja ausalt hinnatud objekti müük on ka koduomaniku jaoks palju parem variant, sest müük sõltub kvaliteetsetest piltidest, maakleri turundusest ja igapäevatööst objektiga, mitte sellest, milline huviline paremini tingida oskab. Ülehinnatud kodud jäävad tihtipeale turule seisma ja ei pruugi soovitud aja jooksul müüdud saada. Muidugi leidub ka sellises olukorras erandeid, kuid pigem on ka koduomaniku jaoks parem olla kindel, et tema kõige kallim vara saab soovitud aja- ja rahakuluga müüdud.
Millest alustada, kui on soov oma kodu müüki panna?
Kõige esimene samm peaks olema kinnisvaraspetsialistiga kohtumise paika panemine. Tihti, nagu ka Marmel Kinnisvaras, on konsultatsioon ja isegi turuanalüüs kliendile tasuta, et pakkuda vajalikku informatsiooni turuolukorra kohta. Maakler aitab nii turuanalüüsi, müügikomisjoni kui ka vajadusel professionaalse hindaja abiga panna paika õiglase hinna. Veel aitab maakler soovitada parimat fotograafi või valib ise kodu pildistamiseks oma ala parima spetsialisti, et pildid oleksid kutsuvad ja kvaliteetsed. Seejärel saab juba planeerida, kui kiiresti on soov kodu maha müüa, mis on selleks järgmised sammud, kas uus eluase on juba olemas või on ka selle leidmiseks soov kasutada kinnisvaraspetsialisti abi.
Mis saab siis, kui potentsiaalne ostja on leitud?
Enamik kinnisvaraspetsialistid kasutavad sellisel juhul broneerimislepingu sõlmimise võimalust. See tagab müüjale, et ostjal on huvi tema kodu reaalselt ära osta ja objekti müüki ei panda seisma ilma asjata. Nii on ka ostja kindel, et kodu hoitakse just talle ja ei pakuta broneerimislepingu sõlmimise ajast kellelegi teisele edasi. Peale lepingu sõlmimist on vaja saada laenuga ostmisel pangast positiivne vastus või otsustada omafinantseeringu kasuks. Selleks puhuks on maakleritel olemas koostööpartnerid, kelle juurde kliendile aeg leida ja positiivset vastust ootama jääda. Seejärel on juba võimalik paika panna notari toimumise aeg ja ka sellega saab kinnisvaraspetsialist aidata. Tihtipeale on igal maakleril välja kujunenud oma partnerid, kelle juures on võimalik aeg paika panna lühikese etteteatamisega ja kes on teadlikud konkreetse maakleri toimimisest. Maakler küsib vajadusel müüjalt vajalikku lisainformatsiooni ja annab selle edasi notaribüroole, kes valmistab ette lepingu. Siiski võib see ja paljud muud protsessid esimest korda kinnisvara müüvale inimesele tunduda keerulised, mistõttu on maakleri abi kasutamine väga tervitatav, et kogu protsess sujuks viperusteta ja notar näeks, et lepingu sõlmimiseks on vajalik informatsioon olemas.
Kas peale notarit peab kodu kohe üle andma?
Notariaalsesse lepingusse märgitakse ostja ja müüja vahel kokku lepitud aeg, millal üleandmine võiks toimuda. Olgu selleks korteri puhul paar nädalat kuni kuu või maja puhul veidi pikem aeg, sobiv aeg mõlemale poolele leitakse alati. Üleandmis- ja vastuvõtmisakti võtab kokku lepitud ajal samuti kaasa maakler ja aitab ka viimased olulised detailid sinna korrektselt märkida. See on ka viimane ametlik kohtumine maakleri ja klientide vahel. Küll aga on hea maakler selleks ajaks saanud kliendile juba lähedasemaks kui lihtsalt kinnisvaraspetsialist. Hea maakler on loonud kliendiga suurepärased suhted ja tema poole võib abi küsimiseks pöörduda ka edaspidi.
Iga kodu müümine või otsus seda teha tuleb enamasti raskelt. Selleks ongi vajalik valida enda kõrvale kõige sümpaatsem ja professionaalsem maakler, kes aitab nõu ja jõuga igal võimalikul hetkel ja kellest saab ka edaspidi kinnisvaraalaste küsimuste korral kindel abiline. Nendele ja väga paljudele teistele küsimustele annavad Marmel Kinnisvara maaklerid vastuseid igapäevaselt, seega külastage https://marmel.ee/meeskond/ ja valige enda jaoks kõige sobivam müügipartner juba täna ?
SKY IS THE LIMIT
Marmel Kinnisvara OÜ
Nii sotsiaalmeedias kui ka isiklikest kogemustest tulenevalt on mul silma jäänud õhku visatud kahtlus või küsimus, et ausalt, no mis lisaväärtust see maakler üldse pakub!?
Selleks, et antud teemat selgemini mõistetavalt lahata, astun ma korraks kinnisvaramaailmast välja
ja toon näite hoopis kulinaariast. Võin julgelt öelda, et enamik meist on ilmselt väljas söömas käinud, paljud ka regulaarselt. Kindlasti on põhjused erinevad – kes käib väljas einestamas mugavuse pärast, kes elamuse ja mõni teine hoopis kogemuse tõttu. Arvestame sellega ja oleme nõus, et üldiselt sellised käigud kergendavad kukrut märksa rohkem, kui näiteks ise kodus toitu valmistades. Loomulikult on meie seas neid, kes teavad täpselt, kuidas pottide ja pannidega ümber käia ning teevad seda ülimalt hästi, gastronoomi tasemel. Tihti piirdub enamik siiski vanade heade koduste roogadega. Kuid vahest siiski tahaks ju proovida midagi enamat. Võtame näiteks veisefilee. Pealtnäha lihtne ettevõtmine, hea tükk liha ja kuum pann. Mis siin keerulist on? Tegelikult, kellel vähegi aimu kokakunstist, teavad, et selle pealtnäha lihtsa roa valmistamisel on rida väikeseid, kuid ülitähtsaid nüansse alates parima tükki valimisest ja ettevalmistamisest kuni serveerimiseni. Ajakulust ja segadusest, mis sellega kaasneb, ma ei hakka isegi rääkima. Kõik peab toimuma süstemaatiliselt, läbimõeldult ja väga täpselt ajastatult. Siit tulebki välja vahe, kas kliendi ette jõuab koeralegi kõlbmatu lihatükk või maitserohke ja suus sulav meistriteos.
Ülekantud tähenduses on maakler Sinu peakokk, kinnisvaraturg tema köök ja veisefilee kliendi kodu. Maakleri kõige suuremad väärtused on tema aeg, kogemused ja teadmised ning oskused need elemendid omavahel efektiivselt kokku segada. See on miski, millega üldiselt on kellelgi, kes ise kodu müümist proovida tahab, väga raske võistelda, isegi, kui neil endil on juba mõningane kogemus olemas. Eriti just sellepärast, et ei osata arvestada peenete nüanssidega, mis loovad kuvandi, mille põhjal ostjad oma esmased otsused alateadlikult teevad. Tänasel aktiivsel ja konkurentsirohkel turul on hea algne kuvand väga tähtis ja iga väiksemgi eelis võib osutuda otsustavaks. Hea maakler teab ja oskab seda ka oma kliendile edasi anda, sest viimane siseneb turule oma arusaama ja tõlgendusega hetkeseisust, kuna tihti puuduvad tal teadmised ja kogemused telgitagustest, olgu see siis kas õige hinna määramisel või turundusvõtete rakendamisel.
Nagu ma oma eelmises postituses („Milleks mulle leping?”) kirjutasin, siis maakler on pigem omaniku käepikendus, avades viimasele uksed, millest ta isegi teadlik polnud. Suurim vahe omaniku ja maakleri vahel tulenebki sellest, et ühe tegevust võib üldjuhul nimetada passiivseks ja teise oma aktiivseks tegevuseks. Passiivne tegevus kujuneb selliselt, et pannakse üles kuulutus ja loodetakse parimat, enamasti ei midagi enamat. Samas aktiivne müük on kogum erinevatest läbimõeldud tegevustest, mis paljuski tiirlevad ümber kliendibaasi, mis ongi kõige võimsam relv maakleri arsenalis. See tohutu kogum kontakte on välja kasvanud tehtud tehingutest, kokkupuutest hetkel aktiivselt otsivate huvilistega ja loomulikult investoritest, kes otsivad läbi maaklerite võimalusi oma vahendeid rakendada. Muidugi on aktiivsel maakleril veel palju erinevaid kanaleid, kuidas leida ja suunata huvilisi õigele teele, mis toobki mind järgmise väärtuseni, milleks on inimeste suunamine. Kahjuks on nii, et me ei ela täiuslikus maailmas ja tihti peavad inimesed mõningaid järelandmiseid tegema. Maakleri üks ülesanne on raamidest väljapoole vaadata, nõustada ja pakkuda alternatiive, tihti selliseid, mida ostjad ise algselt ei oleks kaalunud, kuid mis osutuvad nende jaoks siiski väga heaks valikuks. Sellise lahendusega tehingud ei leiaks pea kunagi aset ilma maakleri abita.
Kokkuvõtteks võibki öelda, et maakleri ülevaade suurest pildist, tema võime adekvaatselt olukorda hinnata ja nii-öelda „punkte ühendada” ongi teda defineeriv väärtus. Seda seetõttu, et maakleri ülesanne ja suuri soov on viia kokku tehingu osapooled ning lahendada sel teekonnal kõikvõimalikud takistused (nii juriidilised kui ka tehnilised), säästes sellega oma klientide aega ja vaeva. Täpselt nagu iga oma ala eksperdi puhul, olgu see siis hinnatud kokk oma veisefileega või Valmar Marmelist, nende tegemisi kindlasti alahinnata ei tasu, sest antud panus ja tulemus lihtsalt ületavad Sinu ootuseid.
SKY IS THE LIMIT
Valmar Neola
+372 5567 6123
firstname.lastname@example.org
See on küsimus, mida iga maakler kuuleb regulaarselt. Vastuse saamiseks on ülimalt tähtis leping üksipulki läbi lugeda ja kliendile lahti seletada. Tihti arvavad viimased, et leping on vaid ühepoolselt kasulik ja maaklerid üritavad omanikke lepinguga lõksu püüda, et siis nende arvelt suuri vahendustasusid oma tasku pista. Loomulikult see nii ei ole ja kohe vaatame, kuidas tegelikult asjad käivad ja miks ainuesindusleping kindla maakleriga on just kõige õigem lahendus.
Lepingu eesmärk on selgelt paika panna poolte tingimused, kohustused ja eesmärgid. Tähtis on ka aru saada, et mõlemad osapooled töötavad tegelikult ühise eesmärgi nimel, millest võidavad eduka tehingu puhul nii klient kui ka maakler ühtemoodi. Tegelikult on maakler pigem omaniku „käepikendus”, võimaldades viimasel jõuda huvilisteni, kes muidu kättesaamatuks jääks. Lisaks toob maakler endaga kaasa kogemustel põhineva läbimõeldud plaani tegevuste ja turunduse näol. Tänapäeval pole maakler enam pelgalt vaid vahendaja, vaid ka nõustaja ja ekspert, kellega jagada oma muret ja leida vastuseid ja lahendusi keerulistele küsimustele. Heal maakleril on oma kontaktide seas alati olemas nii juristid kui ka ehituseksperdid.
Teine aspekt lepingu juures on kindlustunne, motivatsioon ja usaldus. Need elemendid on ülimalt tähtsad mõlemale osapoolele. Kliendil on kindlustunne, et seistakse eelkõige tema huvide eest läbi lepingus sätestatud maaklerile antud kohustuste, samuti motivatsioon, nähes maakleri teenuse põhjalikkust, mis kasutab ära kõiki võimalusi, et jõuda positiivse tulemuseni. Usaldus põhineb vastastikusel arusaamisel, kus klient usub oma maakleri lubatud tegevustesse, tema teadmistesse ja oskustesse ning teab, et selle rikkumise korral on ka temal õigus esitada nõue maakleri vastu, kas siis lepingu lõpetamise või leppetrahvi näol. Rääkides usaldusest, on tähtis ka uskuda ja usaldada maakleri soovitusi ja nõuandeid, eriti kui vestlus läheb turu hetkeseisu ja hinna peale. Hea maakler oskab hindajate ja kolleegide nõul hästi reguleerida vara hinda vastavalt kliendi ajalisele eesmärgile. Tihtilugu on see üks esimesi kiile, mis lööb lõhe kahe osapoole vahele, kuid maakleri teadmisi ja nõuandeid ei tasu alahinnata, sest kellelgi teisel pole turust nii head ülevaadet. Maakleri jaoks on need kolm punkti samuti ülimalt olulised. Läbi arutatud ja selge ühise sihi väljaselgitamine annab viimasele kindlustunde, et mõlemad osapooled saavad täpselt aru üksteise soovidest ja eesmärkidest. Motivatsioon ja usaldus käib maakleril käsikäes ja leping on selle vundamendiks. Maakler ei saa oma töö eest tasu enne, kui on jõutud eduka tehinguni. Kui seda ei juhtu, jääb ka tasu tulemata. See on suurim risk, mis üks maakler võtab. Siinkohal tuleb arvestada ka, et maakler on teinud kõik investeeringud oma enda aja ja vahendite arvelt. Seega teadmine, et klient on temaga algusest lõpuni on kõige suuremaks motivatsiooniks. Keegi ei tahaks peale suure töö ära tegemist teada saada, et tegelikult on võimalus, et see ei saa tasustatud.
Ka lepingud ise on väga erinevad, alates kõige lihtsamast suulisest kokkuleppest kuni põhjaliku mitme leheküljelise seadusest lähtuva dokumendini. Muidugi jääb sinna vahele veel erinevaid variante. Siin on tähtis aru saada, et lepingu vorm, selle põhjalikkus, maakleri tase ja ka töö kvaliteet on kõik omavahel tihedalt seotud. Suulise lepingu puhul ei lasu maakleril oma kliendi ees üldse erilisi kohustusi, mis tähendab, et näiteks kui on näha, et asjad ei edene, pole tal ka põhjust ega motivatsiooni antud varaga edasi tegeleda. Seega on selline lahendus pehmelt öeldes lihtsalt aja raiskamine ja loterii, mis ei too kliendile vähematki kasu. Korralik maakler korraliku lepinguga tagab kliendile selle, et viimane on tehingu igal etapil kõigega regulaarselt kursis, nii heas, kui halvas. Isegi kui kõik ei lähe nii hästi, kui soovitud, teab klient, et tema maakler on endast kõik oleneva andud ja teinud rohkem, kui klient ise eales saaks.
Kui Sinu kindel soov on meie konkurentsitihedal kinnisvaraturul leida eelis teiste ees, siis tea, et kõik algab maaklerist, kellega leiad ühise suuna ja keele. Küsimus ei tohiks olla, et kas peaks läbi maakleri müüma, vaid millist maaklerit valida ning kellel on kõige korralikum leping, mis tõeliselt seisab ka kliendi huvide eest.
SKY IS THE LIMIT
Valmar Neola
+372 5567 6123
email@example.com
Usaldus – maakleritöös on sellel sõnal väga suur tähendus. Kogemuse põhjal võin kinnitada, et usaldus maakleri ja kliendi vahel on eduka koostöö aluseks. Oleme ju võõrad kellegi kodus, suvilas, äripinnal, garaažis jne. Lisaks sellele toome võõraid veel juurdegi. Meid usaldatakse pimesi ning sageli on usalduse võitmiseks vaja päris palju pingutada.
Näitena toon ühe väga toreda perekonna, kelle jaoks oli äärmiselt raske usaldada sellist tegelast nagu seda on kinnisvaramaakler. Täpp i peal oli muidugi see, et esimesel kohtumisel tõin nendeni ootamatu uudise. Nimelt avastasin portaalides ringi vaadates, et keegi tundmatu maakler juba müüb nende kodu. Pildid olid tehtud korterist väljastpoolt ja õuest, kuid oli aru saada, et viidati just neile kuuluvale kinnisvarale. Veetsime tunnikese vesteldes ja arutledes, kuidas nii ikka saab ja kuidas asjad tegelikult võiksid käia. Paraku lahkusin sealt tühjade kätega. Lootust andis vaid lubadus, et võtavad minuga paari tunni pärast ühendust ning annavad teada ühise otsuse. Samal päeval pidavat kaks kandidaati veel tulema. Viimane lause oli, et ega me esimest maaklerit tänavalt ei pea võtma, tahame valida.
Sai laupäev linnas veedetud ja kõne oodatud. Tulemuseks vaikus ja ei mingit infot. Helistasin lõpuks ise, et uurida, kuidas neil päev läks. Proua teatas konkreetselt, et tuttav maakler hakkab asjaga tegelema. Sõitsin koju kerge pettumus hinges ja kurb meel, et päev oli ootamisele kulutatud.
Paari päeva möödudes soovis üks teine klient just sellist korterit nagu olin juba näinud. Helistasin taas prouale, et uurida, millal maakler kuulutuse üles plaanib panna. Selle peale tuli väike vale välja ning tuli tunnistada, et maaklerit polegi ja pilte niipea ei saa. Uurisin, kas nad ei soovigi enam müüa? Lubati tagasi heistada.
Tegelesin igapäevaste asjadega edasi ning suurt lootust koostööd teha enam ei olnud. Paari päeva möödudes tuli kõne, et nad siiski soovivad oma korterit müüa. Minu küsimise peale, kuidas nad plaanivad müüa, kui pole ei kuulutust ega pilte, oli telefonis pikk vaikus! Küsisin, et mis arvate, kui usaldaksite korteri müügi ikkagist mulle? Proua soovis uuesti kohtuda ning asjad veelkord läbi rääkida.
Kohtusime vanas tuttavas kohas, kuhu olid koguned kõik osapooled. Mul tuli ette lugeda põhimõtteliselt pool suguvõsa ja samuti ka tuttavad, kes nende elukoha läheduses elavad. Paraku ühiseid tuttavaid me ei leidnud. Lisaks olid nad iseseisvalt uurinud ettevõtte tausta. Tuleb au anda, et 70+ vanuses tehti ise nii palju eeltööd. Minu küsimuse peale, mida nad kardavad, tuli vastus, et kui maakleriga lepingu allkirjastavad, võivad kaotada oma vara või veel hullem lukud vahetatakse ära ja korterisse majutatakse üks tubli ports puuküürnikuid. Saime siiski lepingu allkirjastatud ja tundus, et kõik on korras.
Ootamatult tekkis päevakorda probleem, et kuidas mulle kui maaklerile korteri võtmed jätta. Ei, ei nii ju ei saa. Nemad hakkavad ise Eesti keskelt iga kord kohale tulema ja mulle ust avama. Nemad on pensionärid ja aega on. Püüdsin selgeks teha, et korterist pole midagi varastada ning samuti seljakotiga seda ära ei vii. Kas tõesti on neile sellist lisakohustust vaja? Vastuväiteid tuli palju – see on nende korter ja võõrad siin üksi ei käi. Vestlus venis ja venis.
Uskumatul kombel lahkusin korterist kolme omaniku nõusoleku ning võtmetega. Antud juhul ei mänginud lepingu sõlmimisel rolli hea turundusplaan või professionaalsed pildid, vaid usaldus, usaldus, usaldus.
Tegelikkuses leping, mida nii paljud kardavad, on just see, mis klienti kaitseb ja maaklerit tegudele kohustab. Lepingus on määratud mõlema poole õigused ja kohustused ning vaidluste korral kaitsevad klienti Eesti Vabariigi seadused. Ilma lepinguta maakler ei ole millekski kohustatud ega ka tegudele motiveeritud. Mis puudutab antud korteri müüki, siis pärast kuulutuse avaldamist läks korter kahe päevaga broneeringusse ning juba järgneval nädalal toimus ka notar.
SKY IS THE LIMIT
Kate Kivi
+372 5660 7290
firstname.lastname@example.org
Marmel Kinnisvara OÜ
Oma kodu müük võib endaga kaasa tuua keerulise ja aeganõudva müügiprotsessi. Hea uudis on see, et kinnisvaramaakleri jaoks on see igapäevane töö. Igale olukorrale on lahendus ning sageli suudame asju ennetades vältida tõsisemaid takistusi. Kindlasti tagame juriidilise korrektsuse ning võtame enda kanda kõik müügiga seonduva – alustades turuanalüüsist, lõpetades korteri üleandmisega pärast notaritehingut.
Lühike nimekiri tegevustest, mida igapäevaselt teeme:
- Turuanalüüs Sinu kodule – vaatame üle olemasolevad pakkumised, süübime põhjalikult viimase aasta jooksul antud piirkonnas tehtud tehingutesse ning vajadusel konsulteerimine kutseliste hindajatega. Turuanalüüsi teeme alati tasuta ning edaspidine koostöö sõltub kliendi enda soovist.
- Professionaalne kinnisvara fotograaf – kinnisvara esitlemiseks kasutame ainult profifotosid. Atraktiivsed pildid on esmamulje loomisel määrava tähtsusega. Eesmärgiks on tekitada esmane huvi, mille ajendil tunneb klient vajadust objektiga lähemalt tutvuda.
- Kuvandi loomine – iga objekt vajab individuaalset lähenemist, mistõttu koostame objektipõhise turundusplaani, arvestades müüdava kinnisvara eripära. Nt kas lisaks piltidele oleks vaja ka droonifotosid või välireklaami?
- Portaalid – kuulutuse sisu loome vastavalt objektile ning suuname potensiaalsetele ostuhuvilistele. Nt kui on tegemist 4-toalise korteriga, mille sisehoovis on mänguväljak, vahetus läheduses asuvad bussipeatused, lasteaiad, koolid, siis teame, et sihtgrupiks on pigem lastega perekonnad. Meie kasuks räägib see, et kinnisvaraportaalid on üles ehitatud nii, et maaklerite kuulutused on otsingutes eespool. Samuti pöörame erilist rõhku sotsiaalmeedia turundusele, säilitades nähtavuse ja pidevalt pildis olemise.
- Kliendibaas – kohe, kui oleme saanud omanikult nõusoleku objekti esindada, anname sellest teada kui mitteavalikust kinnisvarapakkumisest. Järgnevalt selekteerime kliendibaasist välja potensiaalsed ostuhuvilised ning teeme otsepakkumisi. Samuti teeme koostööd kõigi maakleritega, mis suurendab oluliselt klientuuri, kes objektini jõuab.
- Naabruskonna teavitamine – jagame ümberkaudsetes majades atraktiivseid objektiflaiereid, kus anname teada, et müüki on saabunud uus objekt. Nt meile helistab pensionär viiendalt korruselt, kes soovib elama jääda tema poolt armastatud piirkonda, kuid tervise tõttu oleks vaja kolida esimesele korrusele.
- Huvilistele kodu presenteerimine – meiega tunnevad kliendid end tunduvalt mugavamalt ning julgetakse välja öelda asju, mida omaniku juuresolekul oleks ebasobilik mainida. Samuti saab vabamalt piiluda garderoobkapi sisu või katsetada elutoa diivani mugavust. Lisaks koostame kõigile huvilistele objektikataloogi. Nt kui klient käis vaatamas viite korterit, on tal hiljem lihtsam meelde tuletada just selle kodu plusse ja miinuseid.
- Koostööpartnerid – pakume igas etapis nii müüjale kui ka ostjale vajalikku abi. Nt on meil koostööpartnerid pankades, misttõtu on võimalik kiiremini laenutaotlusega löögile saada. Leiame igale olukorrale sobivad kontaktid ja lahenduse nii, et kliendi jaoks on asjade kulg igati sujuv ja stressivaba.
- Broneering – seome ostuhuvilise broneerimiskokkuleppega, mis hõlmab nii ajalist kui ka rahalist poolt. See tagab osapooltele kindlustunde – müüja teab, et ostja huvi on suur ning ostja saab samal ajal rahulikult paberimajandusega tegeleda, ilma et objekti kellelegi teisele pakuksime.
- Tehing – valmistame ette vajalikud paberid notaritehinguks ning koostame korteri üleandmise-vastuvõtmise akti. Oleme igas etapis füüsiliselt kohal ning kanname hoolt selle eest, et kõik oleks korrektne.
Maakleri põhiliseks ülesandeks on leida õige klient õigele objektile võimalikult lühikese aja ja kõrge hinnaga. Tänapäeva kinnisvaraturg on väga kirev, sest ostjaid ja pakkujaid on niivõrd palju, et lausa kriitiline on saada vahele inimene, kes õigeid otsi kokku viiks. Ootan huviga pakkumisi ning olen valmis uuteks väljakutseteks.
SKY IS THE LIMIT
Mia Eisler
+372 5347 1599
email@example.com
Marmel kinnisvara OÜ